དེ་རྗེས་༸གོང་ས་མཆོག་གིས་བཀའ་སློབ་སྩལ་དོན།ངོས་རང་ཨ་ལ་བྷ་མར་ཐེངས་དང་པོ་བསླེབས་སྐབས་འདིར་ཚན་རིག་པ་གྲགས་ཅན་དང་ལྷན་སེམས་དང་ཀླད་པའི་རྣམ་གཞག་སྐོར་གྱི་བགྲོ་གླེང་ལྷན་ཚོགས་ནང་བཅར་རྒྱུ་བྱུང་བར་ཆེ་མཐོང་ཆེན་པོ་ཐོབ་པ་ཞིག་བྱུང་།ངོས་རང་ཆུང་དུས་ནས་ཤེས་བྱ་གསར་པ་ཞིག་མཐོང་སྐབས་ཡ་མཚན་དང་དོ་སྣང་ཧ་ཅང་བྱེད་བཞིན་ཡོད་པ་མ་ཟད།དེའི་སྐོར་ཤེས་འདོད་ཆེན་པོ་ཡོད་པར་བརྟེན་ཡོང་ལུགས་ཡོང་སྟངས་སོགས་རྒྱུ་མཚན་ཤེས་འདོད་ཧ་ཅང་བྱེད་ཀྱི་ཡོད།ངོས་ཀྱི་ཨ་མ་ལགས་ཐུགས་གཤིས་ཧ་ཅང་བཟང་པོ་ཡོད།ངོས་རང་ཞེད་སྣང་གང་ཡང་མེད་པའི་ཐོག་ནས་ཀླད་པའི་འཚར་ལོངས་བྱ་རྒྱུའི་གོ་སྐབས་ཐོབ་པར་བརྟེན།ངོས་ཀྱི་ཀླད་པར་འཚར་ལོངས་བྱ་རྒྱུའི་གོ་སྐབས་ཆ་ཚང་ཐོབ་ཡོད།དེར་བརྟེན་ངོས་ཀྱིས་ཀླད་པ་དེ་ཤེས་བྱའི་གནས་ལ་དཔྱད་པ་བྱ་རྒྱུར་བཀོལ་བཞིན་ཡོད།གལ་ཏེ་ངོས་རང་ཞེད་སྣང་དང་དངངས་སྐྲག་འོག་འཚར་ལོངས་བྱུང་ཡོད་ན།ད་གཟོད་ངོས་ཀྱི་ཀླད་པའི་འཚར་ལོངས་དེ་ཙམ་བྱེད་ཐུབ་རྒྱུ་མ་རེད།ངོས་ལ་ཏཱ་ལའི་བླ་མའི་གོ་གནས་ཤིག་ཡོད་སྟབས།ཆུང་དུས་ནས་རིགས་ལམ་ལ་སློབ་སྦྱོང་བྱེད་དགོས་པ་ཆགས་ཡོད།སྟོན་པ་བཅོམ་ལྡན་འདས་རང་ཉིད་ཀྱིས་གསུང་པ་དེར་དད་པ་ཙམ་ལ་མ་བརྟེན་པར་རྒྱུ་མཚན་ཐོག་ནས་ཡིད་ཆེས་བྱེད་དགོས་པ་བཀའ་གནང་ཡོད།ཅེས་སོགས་ཀྱི་བཀའ་སློབ་སྩལ།